Ungt Austurland krefst þess að geðheilbrigðisþjónusta á Austurlandi verði bætt . Staðreyndin er sú að sálfræðiþjónustu er ábótavant á landsbyggðinni . Sálfræðiþjónusta ætti að vera hluti af heilsugæslu og verða þannig aðgengileg fyrir Austfirðinga . Ungt Austurland hvetur stjórnvöld til þess að beita skattkerfinu til að hvetja fólk til búsetu á landsbyggðinni . Ráðstefnan skorar á stjórnvöld að fylgja eftir hugmyndum um að beita skattkerfinu til að hvetja fólk til búsetu á landsbyggðinni en fyrri því eru fordæmi í nágrannalöndum okkar . Það á ekki að vera markmið að ungt fólk flytji aldrei af svæðinu . Markmiðið á að vera að búa til skilyrði til þess að fólk vilji koma aftur og taka fleiri með sér . Ungt Austurland vill að á Austurlandi séu í boði fjölbreyttir menntunarmöguleikar . Byggja má upp menntastofnanir , til dæmis efla lýðháskóla , sem byggja á sérstöðu svæðisins . Ungt Austurland hvetur sveitarfélögin til að vinna saman í að skapa fjórðungnum sérstöðu í framúrskarandi þjónustu við börn og ungmenni . Ungt Austurland hvetur Austfirðinga til að vera duglega að sækja þjónustu á milli byggðarlaga . Mið-Austurland er orðið að einu atvinnu - og þjónustusvæði . Til að efla það enn frekar , og tengja jaðarsvæðin betur , þurfa samgöngur í fjórðungnum að uppfylla nútíma skilyrði . Ungt Austurland hvetur íbúa Austurlands til þess að breyta viðhorfi sínu til þess að sækja þjónustu milli byggðarlaga . Með því má byggja upp öflugri þjónustu , fjórðungnum til hagsbóta . Ungt Austurland kallar eftir því að næstu jarðgöng verði til Seyðisfjarðar . Byggðaráðstefna Ungs Austurlands telur það skýlausa kröfu að næstu jarðgöng á eftir Dýrafjarðargöngum verði til Seyðisfjarðar . Ráðstefnan skorar á stjórnvöld að setja sér stefnu í jarðgangamálum þar sem greindir verði kostir í jarðgöngum á landinu og þeim forgangsraðað . Ljúka verður við að malbika mikilvægustu samgönguæðar fjórðungsins sem fyrst . Það á ekki að vera pólitískt deilumál heldur afgreiðslumál . Hringvegurinn hefur verið færður niður á firði að öllu leyti nema vegnúmerinu . Það á eftir að staðfesta . Ungt Austurland vill að bíllaus lífstíll verði raunhæfur valkostur á Austurlandi . Bíllaus lífsstíll er ekki valkostur á Austurlandi í dag . Almenningssamgöngur hafa tekið framförum með Strætisvögnum Austurlands en halda verður áfram að þróa kerfið , klára að tengja alla staði innan fjórðungsins og einfalda það . Öflugri almenningssamgöngur yrðu stórt skref í að þétta austfirskt samfélag . Þær ættu einnig að nýtast ferðamönnum til að ferðast um svæðið . Aukin notkun myndi bæta kerfið . Ungt Austurland leggst gegn lokun Reykjavíkurflugvallar á meðan aðrir valkostir eru ekki í boði . Fáir treysta jafn mikið á flugsamgöngur og Austfirðingar . Þær eru nauðsynlegar bæði fyrir lífsnauðsynlega þjónustu eins og heilbrigðisþjónustu og til að nálgast Þjóðleikhúsið . Byggðaráðstefnan leggst alfarið gegn hugmyndum um lokun Reykjavíkurflugvallar í Vatnsmýri á meðan ekki eru aðrir raunhæfir valkostir í boði . Flutningur hans við núverandi aðstæður myndu lengja ferðatíma og ógna sjúkraflugi . Gera verður innanlandsflug að raunhæfum samgönguvalkosti fyrir almenning . Það gerist eingöngu með niðurgreiðslu ríkisins . Ungt Austurland skorar á ISAVIA að gera alvöru áætlun fyrir millilandaflug um Egilsstaðaflugvöll . Alþjóðaflugvöllurinn á Egilsstöðum er vannýtt auðlind . Ráðstefnan skorar á ISAVIA að gera alvöru áætlanir um að tryggja reglulegt millilandaflug um völlinn . Það myndi ekki aðeins nýtast til ferðaþjónustu heldur bæta verulega lífsgæði íbúa auk þess að opna ný tækifæri fyrir útflutningsgreinar , svo sem sjávarútveginn . Ungt Austurland hvetur til stofnunar leigufélaga án hagnaðarsjónarmiða . Húsnæðisvandinn á Austurlandi er annars eðlis en á höfuðborgarsvæðinu , algengt er að ungt fólk sé hrætt við að fjárfesta í húsnæði því það óttast að sitja upp með fasteign og geta ekki selt aftur . Aðgengi að leiguhúsnæði er forsenda þess að margt ungt fólk láti á það reyna að flytjast austur til reynslu . Ungt Austurland kallar eftir eftirliti með íbúðarhúsnæði í útleigu til ferðamanna . Útleiga íbúðarhúsnæðis til ferðamanna , til að mynda í gegnum AirBnB skapar vandamál á leigumarkaði og þurkar jafnvel sumstaðar upp allt laust íbúðarhúsnæði yfir sumartímann . Nauðsynlegt er að sveitarfélög móti stefnu varðandi slíka starfsemi og haldi uppi eftirliti með því að henni sé framfylgt . Ungt Austurland vill að stuðlað sé að nýsköpun í fullvinnslu matvæla sem framleidd eru í fjórðungnum . Skynsamleg og sjálfbær auðlindanýting er mikilvægur grunnur að fjölbreyttu og blómlegu atvinnulífi og búsetu um landið , en búseta um allt land er jafnframt forsenda skynsamlegrar og sjálfbærrar nýtingar þessara auðlinda . Austurland er gott svæði til matvælaframleiðslu og nauðsynlegt er að stjórnvöld styðji íbúa Austurlands við að nýta þá möguleika sem er að finna á svæðinu . Leitast þarf við að tryggja fjölbreytni því með fjölbreyttu atvinnulífi eru samfélögin sterkari og betur í stakk búin til að takast á við áföll . Því þarf að tryggja virkan stuðning við frumkvöðla í hinum ýmsu greinum og ekki síst þeim sem tengjast frumatvinnuvegunum með beinum hætti . Auðvelda þarf nýliðun í landbúnaði og hvetja til og stuðla að nýsköpun í úrvinnslu og fullvinnslu matvæla sem framleidd eru í heimabyggð . Fiskvinnslufyrirtæki á Austurlandi ættu að hefja samtal sín á milli og koma á klasasamstarfi um vöruþróun . Auk þess eru bændur á Austurlandi hvattir til aukinnar félagslegrar samstöðu um fullvinnslu matvæla í fjórðungnum . Ungt Austurland vill ekki að ríkið sitji á eignum sem nýst geta til atvinnustarfsemi . Ríkisvaldið þarf að setja sér skýra stefnu um að sitja ekki á eignum sem nýst geta til atvinnustarfsemi . Hvort sem er ríkisjarðir eða atvinnuhúsnæði . Þannig verði það skylda ríkisvaldsins að koma starfsemi í atvinnuhúsnæði í eigu Byggðastofnunar sem og að auglýsa til ábúðar allar ábúðarhæfar ríkisjarðir með það að markmiði að auðvelda nýliðum að koma undir sig fótunum . Ungt Austurland tekur jákvætt í hugmyndir um aukið fiskeldi á Austfjörðum og vill að sveitarfélög hafi skipulagsvald á hafsvæðum innan fjarða og víkna . Nýta ætti þau tækifæri sem til staðar eru til að auka fjölbreytni atvinnulífs með auknu fiskeldi á Austurlandi , en þó þannig að uppbygging verði sjálfbær og stöðug og feli í sér lágmarks áhættu fyrir náttúru landsins og villta fiskistofna . Regluverk fyrir greinina þarf að uppfæra þannig að það samræmist gildandi reglum í nágrannalöndunum . Sveitarfélög eiga að fá skipulagsvald innan víkna og fjarða . Þannig verður það í höndum staðbundinna stjórnvalda í hversu miklum mæli verði byggð upp atvinnustarfsemi á hafi á borð við fiskeldi . Ungt Austurland hvetur fyrirtæki í fjórðungnum til að setja sér jafnréttisstefnu og fylgja henni . Fyrirtæki á Austurlandi ættu að móta sér markvissa jafnréttisstefnu til að laða að fjölbreytta og mismunandi hópa til að starfa . Ungt Austurland vill að stutt sé við frumkvöðlastarf með myndarlegum hætti á Austurlandi . Nýsköpun og frumkvöðlastarf endurspeglar samfélagið . Með því að skapa sín eigin störf , tekur fólk virkann þátt í að breyta og bæta samfélagið og einstaklingar fá rými til að vera þeir sjálfir og starfa á eigin forsendum . Þar sem nýsköpun þrífst finnur fólk að það skiptir máli , að hugsun einstaklingsins sé mikilsverð og geti orðið að einhverju verðmætu og sérstöku . Þess vegna þarf á Austurlandi að vera nærandi jarðvegur fyrir nýsköpun . Frumkvöðlum ætti í meira mæli að standa til boða styrkir við upphaf verkefna og þolinmótt lánsfé , smáir styrkir til skemmri tíma koma í veg fyrir að gerðar séu langtímaáætlanir í nýsköpun . Umsýslu stuðnings , styrkja og lánveitinga til frumkvöðla er vel komið í höndum landshlutabundinna stofnana . Sveitarfélögin ættu líka að styðja sprotafyrirtæki til að mynda með því að skaffa aðstöðu til afmarkaðs tíma á meðan fyrirtæki eru að byggja sig upp . Ungt Austurland ítrekar mikilvægi uppbyggingar innviða . Tryggja verður að helstu innviðir , bæði innan og utan þéttbýlis , uppfylli kröfur 21. aldarinnar meðal annars aðgengi að rafmagni , há-hraða interneti og farsímasambandi .